**מנזר קוזחיא**, הקרוי גם "מנזר אנטוניס הגדול" (באנגלית: **Monastery of Qozhaya**; בערבית: **دير مار أنطونيوس قزحيا**), הוא מנזר מרוני על שם אנטוניוס הגדול שהוקם בוואדי קאדישא שבנפת זע'רתא (אנ') בצפון לבנון והיווה, לאורך השנים, מרכז לפעילות הכנסייה המרונית בלבנון. המנזר, שבנייתו החלה, לפי ההערכה, כבר במאה הרביעית, הוא בין העתיקים בלבנון. העמק והמנזרים שבו הוכרזו על ידי אונסק"ו כאתר מורשת עולמית.

ואדי קאדישא

אטימולוגיה
----------

השם קוזחיא הוא ממקור סורי ופירושו "אוצר החיים". ה"אוצר" הוא ישו, המייצג עבור הנזיר את הצורך להקדיש את חייו לתפילות ולזנוח את הבלי העולם הזה, וה"חיים" הם שפע המים, המעניק לטבע את החיים.

תולדות האתר
-----------

המנזר הוקם על ידי "המסדר המרוני הלבנוני" (הקרוי גם "בלדיטס") (אנ') השייך לכנסייה המרונית הקתולית. המנזר הוקם בואדי קאדישא שבצפון לבנון, כ-35 ק"מ ממזרח לחופי הים התיכון. בעמק זה הוקמו במהלך ההיסטוריה מספר מנזרים. המנזר נקרא על שם הקדוש הנוצרי אנטוניוס הגדול שהיה נזיר מצרי שפעל במאה השלישית והרביעית.

לפי המסורת הקימו את המנזר, במאה הרביעית, נזירים מתבודדים (וביניהם כנראה גם הנזיר הילריון שהיה מחסידיו של אנטוניוס הגדול). עדויות ראשונות לנוכחות נזירים במנזר נשמרות בארכיון המנזר ומתוארכות לתחילת האלף השני והן כוללות כלי כסף ונחושת בהם הוטבעו תאריכים, כתב מינוי של אב המסדר, שטרי מכר של חלקות אדמה ועוד.

עם השנים הלך המנזר והתפתח תוך שנזיריו מתמודדים מצד אחד עם רעידות אדמה שגרמו נזקים למבנים ומצד שני עם השלטונות האזרחיים שהסתכסכו לא פעם עם הממסד הדתי והתאנו לנזירים.

במאה ה-12 שימש המנזר כמקום משכנה של הפטריארכיה המרונית. ב-1584 נפתח במקום בית דפוס מהראשונים במזרח התיכון כשב-1610 הודפס במקום ספר תהילים בשפה הסורית העתיקה (אנ') ובערבית תוך שמוש באותיות השפה הסורית. ב-1708 נמסר המנזר ל"מסדר המרוני הלבנוני החדש" (אנ') ונשאר באחריותו של המסר עד לימינו. לשיאו הגיע המנזר בחציה הראשון של המאה ה-19 אז אכלסו את המנזר כ-300 נזירים מרונים.

במהלך מלחמת העולם הראשונה קלט המנזר והלין פליטים רבים שברחו מהקרבות בלבנון ובסוריה דבר שדירדר את מצבו הכלכלי. ב-1926, לאחר המלחמה, ערכו הנזירים שיפוץ מקיף במנזר ובנו חלקים גדולים ממנו מחדש.

המנזר בעת החדשה
---------------

המנזר כולל כנסייה, מגורי נזירים, חדר ועידות, קפלה, ספריה וטחנת קמח כשבמהלך המאה ה-12 נוספו למנזר תאי התבודדות עבור הנזירים שחלקם נחצב בסלע (אנ'). בבעלות המנזר שדות חקלאיים רבים בצפון לבנון שהפכו אותו לעשיר דבר המאפשר לראש המנזר לתרום לאחזקת מנזרים אחרים.

ב-1993 החל תהליך שיקום מקיף של המנזר שכלל שיחזור של בית הדפוס שפעל בו ופתיחת מוזיאון אליו נאספו חפצים ומסמכים היסטוריים שנשמרו במנזר לאורך השנים. המוזיאון נחנך ב-10 בנובמבר 1994 בנוכחות נכבדי העדה המרונית ובכירים בממשל הלבנוני. המוזיאון פתוח לביקור תיירים ועולי רגל שיכולים לראות את האטרקציות של המנזר הכוללות את המערה בה התבודד הקדוש אנטוניוס הגדול.

בדצמבר 1998 הכריזה אונסק"ו על המנזר, יחד עם ואדי קאדישא ושאר המנזרים בו, כאתר מורשת עולמית.

קישורים חיצוניים
----------------

ויקישיתוף מדיה וקבצים בנושא **מנזר קוזחיא** בוויקישיתוף
* אתר הבית
* מנזר קוז'איה, באתר lebanonuntravelled.com
* מנזר קוז'איה, באתר heatheronhertravels.com
* מנזר קוז'איה, באתר archiqoo.com
* מנזר קוז'איה, באתר mapcarta.com
* סיור במנזר קוז'איה, סרטון באתר יוטיוב, 2009
* סיור במנזר קוז'איה, סרטון באתר יוטיוב, 2008

הערות שוליים
------------

1. ↑  The Monastery of Qozhaya - Lebanon, www.qozhaya.com
2. ↑  ב-1714 גרמה רעידת אדמה למותו של אחד מאבות המנזר
3. ↑  המנזר ננטש ב-1723 וב-1726 לאחר ששלטונות האזור הטילו מיסים כבדים על תושבי מנזר וב-1877 נאסרו הנזירים שנרדפו על ידי המושל

| דגל לבנוןדגל לבנון סמל אונסק"וסמל אונסק"ו אתרי מורשת עולמית בלבנון |
| --- |
| 

|  |
| --- |
| ענג'ר • בעלבכ • גבל • מתחם היריד הבין-לאומי על שם רשיד כראמי • עמק קדישה ויער ארזי האל • צור |

 |